Mociūnai
Mociūnai – kaimas centrinėje Kėdainių rajono savivaldybės dalyje, 6 km į šiaurę nuo Kėdainių, 2,5 km į pietvakarius nuo Kalnaberžės. Kaimą giliu slėniu kerta Skaudinio upelis (Kruosto intakas). Per kaimą eina Urbelių–Vaidatonių–Dotnuvos kelias, atsišakoja keliukas į Vitėnus. Į pietus nuo kaimo yra sentikių kapinaitės, kuriose palaidoti rusų tautybės žmonės (dauguma iš Maksimovų, Rysakovų šeimų). Dar toliau į pietus, prie Skaudinio ir Kruosto santakos stūkso Vaidatonių piliakalnis. Šiaurėje, Kalnaberžės miško pakraštyje įsteigtas Mociūnų miško botaninis draustinis.